སྐུ་ཞབས་ལྗང་བུ་སྙན་གྲགས་རྒྱས་པ་དང་ཧོར་གཙང་འཇིགས་མེད་རླུང་རྟ་འབར་བ་གཉིས་ངེད་ལ་མཚོན་ན་དུས་མཉམ་ལྟ་བུ་ཞིག་ཡིན།ཡིན་ནའང།ངེད་ལ་སྐུ་ཞབས་ལྗང་བུའི་སྙན་ངག་ལ་རྒྱུས་མངའ་མེད།འོན་ཀྱང་ཧོར་གཙང་གི་དེབ་ནག་རིལ་མ་རྣམས་བཀླགས་མྱོང།ཞིབ་ཏུ་བཀླགས་ཀྱིན་བཀླགས་ཀྱིན་ད་གཟོད་ངས་སྔ་མ་ལས་ཕྱི་མ་རྣམས་རྩ་ཆེན་དུ་མཐོང་རྒྱུའི་བློ་མིག་རྙེད་པར་གྱུར།དེ་ནི་སྐུ་ཞབས་ཆབ་བྲག་ལྷ་མོ་སྐྱབས་ལགས་རེད།སྐུ་ཞབས་ཆབ་བྲག་ལགས་ནི་ངེད་ཀྱི་གཟུགས་སུ་ཤར་བའི་སྙན་ངག་མཁན་གྱི་སྣང་བརྙན་དུ་གྱུར་བ་ནས།འཛིན་གྲྭའི་ནང་ཁ་ཡར་འཁོར་དང་མར་འཁོར་གྱི་བརྒྱུད་རིམ་མ་དགོས་པར།དཔེ་དེབ་དང་དཔེ་དེབ།ཡང་ན་མཐོང་བ་དང་མྱངས་པ་མངོན་སུམ་བརྒྱུད་ནས།སྙན་ངག་མཁན་ལ་མཇལ་བ་ཐོག་མ་ལྟ་བུར་གྱུར་སྟབས།དེང་སང་ནང་དོན་རིག་པའི་དེ་ཉིད་སྙན་ངག་གི་ལམ་ནས་བཞེངས་པའི་ཙོང་ཁ་པ་ནས་ཟམ་གདོང་རིན་པོ་ཆེ་སོགས་ཕུད།འཇིག་རྟེན་མི་སྐྱའི་སྡེ་ནས་ངེད་རང་སྐུ་ཞབས་ཆབ་བྲག་ལྟ་བུའི་སྙན་ངག་པ་ངོ་མ་ཞིག་དང་མཇལ་མ་མྱོང།